Þessi orð eru kjörorð skólans og marka grunninn að stefnu hans ásamt umhverfisvernd , heilsueflingu og námi við hæfi . Kjörorðin tengjast náið þeirri uppeldisstefnu sem skólinn vinnur eftir , Uppeldi til ábyrgðar , en sú stefna gengur út á að öll hegðun okkar sé tilkomin vegna þess að við erum að reyna að uppfylla þarfir okkar . Samkvæmt uppeldi til ábyrgðar eru grunnþarfirnar fimm og tengjast þær náið kjörorðunum . Virðing svarar til öryggisþarfarinnar , jákvæðni svarar til gleðiþarfarinnar , vinátta til umhyggjuþarfarinnar , frelsi til frelsisþarfarinnar og metnaður til áhrifaþarfarinnar . Myndin hér fyrir neðan er lýsandi fyrir það starf sem á sér stað í skólanum . Í skólanum er komið fram við alla af virðingu , kurteisi og réttlæti og lögð áhersla á að allir geti verið öruggir um að verða ekki fyrir ofbeldi eða áreiti og að unnið sé með það ef slíkt kemur upp . Í skólanum er lögð áhersla á og unnið með vináttu og umhyggju . Allir hafa val hverju svo sem þeir standa frammi fyrir í lífinu . Þannig tvinnast réttindi og skyldur órjúfanlega við frelsishugtakið . Nám við hæfi Í skólanum er lögð áhersla á að allir nemendur fái nám við sitt hæfi . Kennarinn stjórnar því hvaða markmiðum er unnið að , hann ákveður hvernig nemendur verða metnir en gætir þess að upplýsa nemendur reglulega um bæði markmið og námsmat . Við kennsluna er mikilvægt að hver og einn nemandi hafi námsefni við hæfi og að hann fái nægilegan tíma til að læra það sem til er ætlast . Einnig er mikilvægt að huga að námsstíl nemenda bjóða upp á mismunandi leiðir við að nálgast markmiðin . Það er misjafnt hvernig börn læra og því mikilvægt að gefa þeim færi á að nema á fleiri en einn hátt . Þess vegna skiptir persónulegt og traust samband milli kennara og nemenda miklu máli . Fjölbreyttar kennsluaðferðir Í skólanum er lögð áhersla á fjölbreytta kennsluhætti . Val á kennsluaðferðum tekur mið af þeim námshópi sem unnið er með hverju sinni og reynt er að nota sem fjölbreyttastar kennsluaðferðir , því fjölbreytni í kennsluaðferðum og framsetningu námsefnis vekur áhuga og athygli nemenda . Leitast er við að nemendur fái að kynnast sem flestu ; einstaklingsvinnu , paravinnu og hópavinnu þar sem nemendur eru virkir þátttakendur í námi sínu og þjálfist í að setja sér markmið , skipuleggja tíma sinn vel og taka ábyrgð á eigin námi . Leikurinn er síðan grundvallarkennsluaðferð sem alltaf ber að nota þegar hægt er því í gegnum leikinn læra börn oftast best . Jafnræði greina Í skólanum er lögð áhersla á jafnræði greina þannig að jafnvægi sé á milli bóklegs náms og verklegs . Eins og fram kemur í Aðalnámskrá grunnskóla þá hafa bæði hugur og hönd mikilvægu hlutverki að gegna í alhliða þroska nemenda , því skipta fjölbreyttar kennsluaðferðir miklu máli í öllum greinum og með því stuðlum við að því að ná fram sem flestum grunnþáttum aðalnámsskrár í almennu skólastarfi .